Ο **Buck Rogers** (ελληνικά: Μπακ Ρότζερς) είναι φανταστικός χαρακτήρας αμερικανικής παραγωγής που δημιουργήθηκε από τον Φίλιπ Φράνσις Νόουλαν. Είναι πρωταγωνιστής της νουβέλας *Armageddon 2419 A.D.* και έχει εμφανισθεί σε διάφορα μέσα (κόμικς, κινηματογράφος κλπ).

Σαν βασικός χαρακτήρας μιας ιστορίας επιστημονικής φαντασίας εμφανίσθηκε για πρώτη φορά τον Αύγουστο του 1928 στο περιοδικό *Amazing Stories* με το όνομα «*Antony*», ενώ μια δεύτερη εμφάνισή του ακολούθησε στο τεύχος Μαΐου του 1929 με τίτλο: *The Airlords of Han*. Ακολούθως, ο Νόουλαν, σε συμφωνία με την εταιρεία John F. Dille Company, αποφάσισαν να καθιερώσουν το χαρακτήρα ως ήρωα κόμικ στριπ. Την εικονογράφηση ανέλαβε ο καλλιτέχνης Dick Calkins, με την εντολή να ξεκινήσει τη σειρά απ’ το σημείο που τερματιζόταν η αρχική νουβέλα, ενώ παράλληλα το όνομα του ήρωα άλλαξε σε «*Buck*». Στις 7 Ιανουαρίου του 1929 η σειρά έκανε την πρώτη της εμφάνιση μέσω εφημερίδας. Μεταγενέστερες εμφανίσεις του χαρακτήρα καταγράφηκαν στο σινεμά, στο ραδιόφωνο και στην τηλεόραση με αποτέλεσμα ο Buck Rogers να καθιερωθεί σαν μέρος της Αμερικανικής λαϊκής κουλτούρας. Οι Αμερικανοί, μέσω της σειράς αυτής, εξοικειώθηκαν με τις κατακτήσεις της διαστημικής τεχνολογίας του 20ού αιώνα και αντιμετώπισαν το αχανές σύμπαν σαν κάτι γνώριμο και φιλικό. Με τον τρόπο αυτό, η εξερεύνηση του διαστήματος απόκτησε μια εκπροσώπηση στα μέσα μαζικής ψυχαγωγίας και ο πρωταγωνιστής της ιστορίας πήρε τη δική του θέση στη φανταστική λογοτεχνία, ακολουθώντας τα βήματα των ηρώων διάσημων συγγραφέων του είδους, όπως ο Ιούλιος Βερν, ο Χ. Τζ. Γουέλς ή ο Έντγκαρ Ράις Μπάροουζ.

Χαρακτήρας, ιστορία κι επιρροή
------------------------------

Ο Buck Rogers στο εξώφυλλο του περιοδικού "Amazing Stories", Αύγουστος 1928
Ο χαρακτήρας πρωτοεμφανίζεται με το ονοματεπώνυμο Anthony Rogers και φέρεται να έχει γεννηθεί το έτος 1898. Είναι ένας βετεράνος του Α' Παγκοσμίου Πολέμου και στα 1927 εργάζεται σε μια αμερικανική εταιρεία που ερευνά ασυνήθιστα φαινόμενα στην περιοχή της κοιλάδας Ουαϊόμινγκ στην Πενσιλβάνια. Κατά τη διάρκεια μιας έρευνάς του πέφτει θύμα ραδιενεργούς προσβολής, με αποτέλεσμα να παραμείνει σε μια «ανενεργή κατάσταση» επί 492 χρόνια. Ο Rogers ανακτά τις αισθήσεις του το έτος 2419. Αρχικά πιστεύει ότι έχει κοιμηθεί μερικές ώρες, ωστόσο σύντομα έρχεται αντιμέτωπος με πρωτόγνωρες καταστάσεις κατά τη διάρκεια ενός νέου πολέμου. Η δημοφιλία που κατέκτησε ο Buck Rogers ενέπνευσε άλλες εκδοτικές επιχειρήσεις ώστε να δημιουργήσουν για λογαριασμό τους παρόμοιους χαρακτήρες, κυριότερος εκ των οποίων ήταν ο Flash Gordon (1934–2003).

Παραπομπές
----------

1. ↑  «Amazing Stories». (Αμερικανικά αγγλικά) *Amazing Stories*. Radio-Science Publications, Experimenter Publishing, Teck Publications, Ziff Davis. Αύγουστος 1928. σελ. 422.
2. ↑   Garyn G. Roberts, "Buck Rogers", in Ray B. Browne and Pat Browne (.ed) The Guide To United States Popular Culture. Bowling Green, OH : Bowling Green State University Popular Press, 2001. ISBN 0879728213 (p.120)
3. ↑   Robert Jennings,"Bucking the Future: From 1928 to the 25th Century With Anthony Rogers". Comic Buyer's Guide July 5, 1990. (pp. 58, 60, 62, 65-66)
4. ↑   Patrick Lucanio, Gary Coville, Smokin' Rockets: The Romance of Technology in American Film, Radio and Television, 1945–1962 (2002). McFarland. ISBN 0-7864-1233-X
5. ↑  Ron Goulart, "The 30s -- Boomtime for SF Heroes". Starlog magazine, January 1981 (pp. 31–35)
6. ↑   Maurice Horn (editor) 100 Years of American Newspaper Comics (Gramercy Books: New York, Avenel, 1996) ISBN 0-517-12447-5. Flash Gordon entry by Bill Crouch, Jr. (p. 118)